C 284/20

Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2021/C 284/07)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“Cotnari”

PDO-RO-A0135-AM01

Pieteikuma iesniegšanas datums: 2017. gada 1. augustā.

1. Grozījumam piemērojamie noteikumi

Regulas (ES) Nr. 1308/2013 105. pants — grozījums, kas nav maznozīmīgs

2. Grozījuma apraksts un pamatojums

2.1. Jaunu vīna veidu — kvalitatīva dzirkstošā vīna un kvalitatīva aromātiskā dzirkstošā vīna — iekļaušana

Produkta specifikācija ir grozīta, lai iekļautu jaunas vīnkopības produktu kategorijas, kuras definētas Regulas (ES) Nr. 1308/2013 VII pielikuma II daļā, t. i., kvalitatīvu dzirkstošo vīnu un kvalitatīvu aromātisko dzirkstošo vīnu, kas iegūts apgabalā, kas saskaņā ar spēkā esošajiem tiesību aktiem noteikts kontrolētajam cilmes vietas nosaukumam “Cotnari”. Tāpat kā negāzēto vīnu kategorijai arī šīm kategorijām var izmantot aizsargātu cilmes vietas nosaukumu “Cotnari”.

Grozījums attiecas uz produkta specifikācijas I iedaļu un vienotā dokumenta 1.3. punktu.

Cilmes vietas nosaukuma “Cotnari” attiecināšana arī uz kvalitatīvu dzirkstošo vīnu un kvalitatīvu aromātisko dzirkstošo vīnu ir pieprasīta, lai attīstītu Cotnari apgabala vīnkopības potenciālu, ko atspoguļo šo jauno produktu kategoriju kvalitāte.

Ņemot vērā dzirkstošo vīnu patēriņa pieauguma tendenci dažos pēdējos gados, kas apliecina patērētāju interesi par visu veidu dzirkstošajiem vīniem un jo īpaši par vīniem ar ģeogrāfiskās izcelsmes norādēm / cilmes vietas nosaukumiem, daudzi Rumānijas ražotāji ir sākuši pievērsties dzirkstošo vīnu ražošanai, jo īpaši no nacionālajām šķirnēm.

No Rumānijas šķirnēm “Tămâioasă românească” un “Busuioacă de Bohotin” iegūto kvalitatīvo aromātisko dzirkstošo vīnu potenciāla attīstību veicina noteiktā apgabala augsnes un klimatiskie apstākļi un apliecina vīnu īpašā aromāta intensitāte, augļainums un izsmalcinātība.

2.2. Grozījums attiecībā uz vīna iznākumu, lai atspoguļotu tā pieaugumu

Produkta specifikācijā ir palielināta Cotnari vīnu ražošanā izmantoto šķirņu vīnogulāju raža un vīna iznākums.

Ir grozīta produkta specifikācijas V un VI iedaļa un vienotā dokumenta 1.5.2. punkts.

Ar grozījumu nosaka maksimālo vīna iznākumu un vīnogulāju ražu, ņemot vērā vīnogu pilngatavības konkrēto līmeni ražas novākšanas laikā, faktu, ka pēdējos desmit gados lielas noteiktā apgabala daļas ir apstādītas ar vietējām šķirnēm, piemēram, “Grasă de Cotnari”, “Frâncușă”, “Fetească Albă”, “Busuioacă de Bohotin”, “Tămâioasă Românească” un “Fetească Neagră”, kurām ir lielāks bioloģiskās ražības potenciāls, un ka papildus ir izmantotas efektīvas stādījumu shēmas ar lielāku vīnogulāju biezību uz hektāru nekā vecajos vīndārzos.

Stādāmais materiāls, kas izmantots jauno vīndārzu izveidē, ietver jaunus tradicionālo šķirņu klonus ar augstākās kvalitātes iezīmēm un augstu ražošanas potenciālu. Ja vīnogulāju biezība vecajos vīndārzos bija 2200 līdz 2500 vīnogulāju uz hektāru, tad jaunajos atkarībā no izmantotās stādījumu shēmas tā ir 3600 līdz 4200 vīnogulāju uz hektāru.

2.3. Jauno vīna veidu — kvalitatīva dzirkstošā vīna un kvalitatīva aromātiskā dzirkstošā vīna — analītisko īpašību izklāsts

Produkta specifikācija ir grozīta, iekļaujot tajā informāciju par jauno pieprasīto produktu kategoriju (kvalitatīva dzirkstošā vīna un kvalitatīva aromātiskā dzirkstošā vīna) analītiskajām un organoleptiskajām īpašībām.

Tāpēc ir grozīts produkta specifikācijas XI iedaļas a) punkts un vienotā dokumenta 1.4. punkts.

Jauno vīna veidu īpašību pievienošana produkta specifikācijā ir saistīta ar šo jauno kategoriju iekļaušanu, kuras attiecīgi ir jāidentificē un jāapraksta, nosakot to īpašos analītiskos parametrus.

2.4. Jauno vīna veidu — kvalitatīva dzirkstošā vīna un kvalitatīva aromātiskā dzirkstošā vīna — organoleptisko īpašību izklāsts

Kvalitatīva dzirkstošā vīna un kvalitatīva aromātiskā dzirkstošā vīna iekļaušana nozīmēja to, ka produkta specifikācija bija jāgroza, lai tajā iekļautu informāciju par šo jauno kategoriju vīnu organoleptiskajām īpašībām, tāpēc ir pievienota informācija par šo veidu vīna izskatu, smaržu un garšu.

Attiecīgi ir grozīts produkta specifikācijas XI iedaļas b) punkts un vienotā dokumenta 1.4. punkts.

Jaunu veidu vīna īpašību pievienošana produkta specifikācijā ir saistīta ar šo jauno kategoriju iekļaušanu, kuras attiecīgi ir jāidentificē un jāapraksta, nosakot šo vīnu īpašos analītiskos parametrus.

2.5. Norāde par jauno vīna veidu — kvalitatīva dzirkstošā vīna un kvalitatīva aromātiskā dzirkstošā vīna — saikni ar ģeogrāfisko apgabalu

Pēc jauno vīna veidu — kvalitatīva dzirkstošā vīna un kvalitatīva aromātiskā dzirkstošā vīna — ieviešanas produkta specifikācijā apraksts par saikni ar ģeogrāfisko apgabalu ir papildināts, lai sniegtu visu vīna veidu atbilstīgu aprakstu un nodrošinātu šīs cēloniskās saiknes sīku izklāstu attiecībā uz katru iegūto produkta kategoriju.

Grozījums attiecas uz produkta specifikācijas II iedaļu un vienotā dokumenta 1.8. punktu.

Produkta specifikācijas papildināšana ar informāciju par ģeogrāfisko apgabalu, produkta jauno kategoriju īpašībām un cēlonisko mijiedarbību ir vajadzīga to ieviešanas rezultātā un nolūkā izcelt labvēlīgos nosacījumus, kas valda noteiktajā apgabala, kurā iegūst pieprasītos produktus.

2.6. Kvalitatīva dzirkstošā vīna un kvalitatīva aromātiskā dzirkstošā vīna īpašo ražošanas metožu (paņēmienu) iekļaušana

Produkta specifikācija ir grozīta, iekļaujot kvalitatīvu dzirkstošo vīnu un kvalitatīvu aromātisko dzirkstošo vīnu īpašās ražošanas metodes. Šāda informācija ir jāsniedz minēto kategoriju ieviešanas rezultātā.

Ir grozīta produkta specifikācijas X iedaļa, bet vienotais dokuments nav grozīts.

Ar ACVN “Cotnari” apzīmēts kvalitatīvs dzirkstošais vīns ir jāiegūst dabīgas raudzēšanas procesā, kas atkarībā no izraudzītā paņēmiena notiek autoklāvos vai pudelēs, izmantojot bāzes vīnus, kas iegūti no produkta specifikācijā uzskaitītajām šķirnēm.

Negāzēto vīnu ražošanas metodes ir papildinātas tā, lai sārtvīnus varētu iegūt no sarkanogu vai sārtogu šķirnēm, izmantojot macerācijas paņēmienus.

2.7. Kvalitatīva dzirkstošā vīna un kvalitatīva aromātiskā dzirkstošā vīna īpašo ražošanas paņēmienu apzīmējumu iekļaušana marķējumā

Produkta specifikācija ir grozīta, lai iekļautu uz jaunieviestajām vīnu kategorijām attiecināmās īpašās marķēšanas prasības saistībā ar tiesību aktos noteikto to apzīmējumu iekļaušanu, kas norāda cukuru saturu (brut nature, brut, extra brut, extra dry, sec, demi sec).

Tāpēc ir grozīta produkta specifikācijas XII iedaļa un vienotā dokumenta 1.9. punkts.

VIENOTAIS DOKUMENTS

1. Produkta nosaukums

Cotnari

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvs dzirkstošais vīns

6. Kvalitatīvs aromātiskais dzirkstošais vīns

4. Vīnu apraksts

Negāzēto baltvīnu analītiskās un organoleptiskās īpašības

Vērtējot organoleptiskās īpašības, var minēt, ka baltvīni ir krēmīgi, zaļgani dzeltenā (jaunvīni) līdz salmu un medus dzeltenā (izturēti vīni) krāsā; tiem piemīt žuvušu vīnogu, valriekstu kodolu un rūgto mandeļu (“Grasă de Cotnari”) aromāts, nogatavojušos vīnogu smarža ar spēcīgām ziedu niansēm, kā arī augļu (“Frâncușă”), siena, akācijas ziedu, svaiga sviesta smarža, noturīga maizes garozas garša (“Chardonnay”), svaigums, tropu augļu garša un svaigi grieztu saldo piparu un plūškoka ziedu (“Sauvignon”) smarža.

Īpašajām aromātiskajām šķirnēm ir intensīva krāsa, bazilika, pļauta siena un “bazilika bumbieru” smarža un saldo rožu garša (“Tămâioasă românească”) ar rožu un laima ziedu niansēm; samtaina garša, kas atgādina vaniļu un mandeles (“Traminer roz”), dažādas nokrāsas — no sārtas līdz izkaltušas sīpolmizas krāsai —, un bazilika vai rožu smarža (“Busuioacă de Bohotin”).

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 350

Negāzēto sārtvīnu analītiskās un organoleptiskās īpašības

Vērtējot organoleptiskās īpašības, var minēt, ka sārtvīni ir krēmīgi, zaļgani dzeltenā (jaunvīni) līdz salmu un medus dzeltenā (izturēti vīni) krāsā; tiem piemīt žuvušu vīnogu, valriekstu kodolu un rūgto mandeļu (“Grasă de Cotnari”) aromāts, nogatavojušos vīnogu smarža ar spēcīgām ziedu niansēm, kā arī augļu (“Frâncușă”), siena, akācijas ziedu, svaiga sviesta smarža, noturīga maizes garozas garša (“Chardonnay”), svaigums, tropu augļu garša un svaigi grieztu saldo piparu un plūškoka ziedu (“Sauvignon”) smarža.

Īpašajām aromātiskajām šķirnēm ir intensīva krāsa, bazilika, pļauta siena un “bazilika bumbieru” smarža un saldo rožu garša (“Tămâioasă românească”) ar rožu un laima ziedu niansēm; samtaina garša, kas atgādina vaniļu un mandeles (“Traminer roz”), dažādas nokrāsas — no sārtas līdz izkaltušas sīpolmizas krāsai —, un bazilika vai rožu smarža (“Busuioacă de Bohotin”).

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

Negāzēto sarkanvīnu fizikālās, ķīmiskās un organoleptiskās īpašības

Jauniem sarkanvīniem raksturīgas rubīnsarkanas nokrāsas, bet izturētiem — ķieģeļu sarkanas; tiem piemīt žuvušu sarkano augļu, plūmju un melno ķiršu smarža un samtaina garša ar jūtamu, patīkamu augļainumu.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 12,00 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 200

Kvalitatīvu dzirkstošo vīnu analītiskās un organoleptiskās īpašības

Attiecībā uz to organoleptiskajām īpašībām var minēt, ka ar ACVN apzīmētie kvalitatīvie dzirkstošie vīni izceļas kā smalki, svaigi un dabīgi vīni ar raudzēšanai raksturīgiem aromātiem un ziedu niansēm. Izskata/krāsas ziņā dzirkstošie baltvīni ir spilgtā zaļgandzeltenā vai gaiši dzeltenā krāsā, ar ilgnoturīgām putām, bet dzirkstošie sārtvīni — vairāk vai mazāk intensīvās sārtās nokrāsās.

Ar ACVN “Cotnari” apzīmēto dzirkstošo vīnu dzirkstīšana sākumā ir intensīva; vēlāk burbuļošana mazinās, tomēr burbuļi ir pietiekami ilgnoturīgi un smalki, parādot Cotnari vīnu cēlumu un izsmalcinātību.

Tiem ir svaiga, smalka smarža, kas raksturīga šķirnei, no kuras tie iegūti, un viegla ziedu garša ar autolizētu raugu atgādinošu aromātu.

Kvalitatīvu dzirkstošo vīnu pārspiediens 20 °C temperatūrā ir vismaz 3,5 bāri.

Vispārīgās analītiskās īpašības Maksimālais kopējais spirta saturs (tilp. %) 11,00 Minimālais faktiskais spirta saturs (tilp. %) 10,00 Minimālais kopējais skābums 3,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 11 Maksimālais kopējais sēra dioksīda saturs (miligramos uz litru) 185

Kvalitatīvu aromātisko dzirkstošo vīnu analītiskās un organoleptiskās īpašības

Kvalitatīvs aromātiskais dzirkstošais vīns, kas iegūts no šķirnes “Tămâioasă românească”, ir salmu dzeltenā krāsā ar zaļganām nokrāsām, un tam ir bagātīgas putas un smalki, noturīgi burbuļi. Tam piemīt smalks, intensīvs un bagātīgs vīraka aromāts ar bazilika, rožu un svaigi pļauta siena niansēm. Pateicoties skābuma un salduma līdzsvaram, garša ir harmoniska, patīkama un dzīvīga.

Kvalitatīvs aromātiskais dzirkstošais vīns, kas iegūts no šķirnes “Busuioacă de Bohotin”, ir sārtā krāsā ar violetām nokrāsām, bagātīgām putām un smalkiem, noturīgiem burbuļiem. Īpašais muskata aromāts ir smalks un intensīvs, ar citrusaugļu, bazilika un rožu ziedlapiņu niansēm un pēcgaršā jūtamiem neuzkrītošiem svaigu sarkano augļu aromātiem. Pateicoties skābuma un cukuru satura līdzsvaram, garša ir patīkama un dzīvīga. Vīns ir līdzsvarots tā aromātu, garšas un noturības ziņā.

Kvalitatīvu aromātisko dzirkstošo vīnu pārspiediens 20 °C temperatūrā ir vismaz 3 bāri.

Vispārīgās analītiskās īpašības Maksimālais kopējais spirta saturs (tilp. %) 10,00 Minimālais faktiskais spirta saturs (tilp. %) 6,00 Minimālais kopējais skābums 3,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 11 Maksimālais kopējais sēra dioksīda saturs (miligramos uz litru) 185

5. Vīndarības metodes

a. Galvenās vīndarības metodes

Audzēšanas metode

Apūdeņošana ir atļauta tikai sausos gados un ar Vīnkopības un vīna valsts biroja (ONVPV) paziņojumu, ja ūdens saturs augsnē 0–100 cm dziļumā pazeminās līdz 50 % no pilnās mitrumietilpības un ja izmanto saprātīgas apūdeņošanas devas (400–600 m3/ha).

Ražas priekšlaicīga novākšana — vīnogu ķekaru skaita samazināšana augļu nobriešanas perioda sākumā, ja iespējamā raža pārsniedz maksimālās robežvērtības, kas atļautas produkta specifikācijā.

b. Maksimālais ražas iznākums

— Vīnogu pilngatavībā ražas novākšanas laikā — šķirnes “Grasă de Cotnari”, “Pinot gris”, “Chardonnay”, “Muscat Ottonel”, “Traminer roz”: 11 000 kg vīnogu no hektāra.

— Vīnogu pilngatavībā ražas novākšanas laikā — šķirnes “Tămâioasă Românească”, “Sauvignon”, “Busuioacă de Bohotin”: 12 500 kg vīnogu no hektāra.

— Vīnogu pilngatavībā ražas novākšanas laikā — šķirnes “Fetească albă”, “Fetească neagră”: 13 000 kg vīnogu no hektāra.

— Vīnogu pilngatavībā ražas novākšanas laikā — šķirne “Frâncușă”: 14 000 kg vīnogu no hektāra.

— Vīnogu pilngatavībā ražas novākšanas laikā — šķirnes “Grasă de Cotnari”, “Pinot gris”, “Chardonnay”, “Muscat Ottonel”, “Traminer roz”: 82,50 hl no hektāra.

— Vīnogu pilngatavībā ražas novākšanas laikā — šķirnes “Tămâioasă Românească”, “Sauvignon”, “Busuioacă de Bohotin”: 94,00 hl no hektāra.

— Vīnogu pilngatavībā ražas novākšanas laikā — šķirne “Frâncușă”: 105,00 hl no hektāra

— Vīnogu pilngatavībā ražas novākšanas laikā — šķirnes “Fetească albă”, “Fetească neagră”: 97,50 hl no hektāra.

6. Noteiktais ģeogrāfiskais apgabals

Ar kontrolētu cilmes vietas nosaukumu “Cotnari” apzīmētu vīnu ražošanai noteiktais apgabals ietver šādas apdzīvotas vietas Jasi (Iași) un Botošani (Botoșani) administratīvajā apgabalā:

Jasi administratīvais apgabals

— Cotnari pašvaldības teritorija: Cotnari, Hodora, Cârjoaia, Bahluiu, Iosupeni un Lupăria ciemats,

— Ceplenița pašvaldības teritorija: Ceplenița, Buhalnița un Zlodica ciemats,

— Scobinți pašvaldības teritorija: Scobinți, Bădeni, Zagavia un Fetești ciemats,

— Hârlău pilsēta: Hârlău pilsēta,

— Deleni pašvaldības teritorija: Deleni, Maxut, Feredeni, Slobozia un Poiana ciemats,

— Cucuteni pašvaldības teritorija: Cucuteni, Băiceni un Săcărești ciemats,

— Todirești pašvaldības teritorija: Todirești un Băiceni ciemats,

— Balș pašvaldības teritorija: Balș, Boureni un Coasta Măgurii ciemats;

Botošani administratīvais apgabals

— Frumușica pašvaldības teritorija: Frumușica un Rădeni ciemats.

Atkarībā no ražotāju vēlmēm kontrolētajam cilmes vietas nosaukumam “Cotnari” var pievienot kādu no šādiem atsevišķu vīndārzu nosaukumiem: Dealul Castel, Dealul Episcopului, Dealul Paraclis, Dealul Mândrului, Zlodica, Țiglăi, Dealul Cătălina, Cârjoaia, Lupăria, Ceplenița, Dealul lui Vodă, Buhalnița, Scobinți, Dealul Furcilor, Dealul Stânca, Hodora, Zagavia, Dealul Naslău, Hârlău, Deleni, Cucuteni, Boureni, Balș, Coasta Măgurii.

7. Galvenās vīna vīnogu šķirnes

“Busuioacă de Bohotin Rs” — “Schwarzer Muscat”, “Muscat fioletovâi”, “Muscat violet cyperus”, “Tămâioasă violetă”

“Chardonnay B” — “Gentil blanc”, “Pinot blanc Chardonnay”

“Fetească albă B” — “Păsărească albă”, “Poama fetei”, “Mädchentraube”, “Leanyka”, “Leanka”

“Fetească neagră N” — “Schwarze Mädchentraube”, “Poama fetei neagră”, “Păsărească neagră”, “Coada rândunicii”

“Frâncuşă B” — “Vinoasă”, “Mildweisser”, “Mustoasă de Moldova”, “Poamă creaţă”

“Grasă de Cotnari B” — “Dicktraube”, “Grasă”, “Köver szölö”

“Muscat Ottonel B” — “Muscat Ottonel blanc”

“Pinot Gris G” — “Affumé”, “Grau Burgunder”, “Grauburgunder”, “Grauer Mönch”, “Pinot cendré”, “Pinot Grigio”, “Ruländer”

“Sauvignon B” — “Green Sauvignon”

“Traminer Roz Rs” — “Rosetraminer”, “Savagnin roz”, “Gewürztraminer”

“Tămâioasă românească B” — “Busuioacă de Moldova”, “Muscat blanc à petit grains”

“Tămâioasă românească B” — “Rumänische Weihrauchtraube”, “Tamianka”

8. Saikņu apraksts

Saikne ar ģeogrāfisko apgabalu: sīkāka informācija par ģeogrāfisko apgabalu

Lielākā daļa vīndārzu Cotnari reģionā atrodas uz kvartāra nogulumiem, jo īpaši uz Coasta Cotnarilor diluviālajiem-koluviālajiem nogulumiem un ne tik daudz, ja vispār, — uz aluviālajiem nogulumiem pļavās (ar klimatu saistītu ierobežojumu dēļ). Tikai nelielos apgabalos vīnogulāji sakņojas pamata sarmata iežos vai to vāji attīstītajās augsnēs (Cotea et al., 2006).

Diluviālie un koluviālie nogulumi ir bieži sastopami kalnu nogāzēs šļūdes un lietus noskalojuma dēļ. Vīnkopības apgabala tālākajā austrumu daļā atrodas arī sāļas un sārmainas augsnes, kas veidojušās uz sāli saturošiem nogulumiem. Augsnes, kas izveidojušās no šā pamatmateriāla, parasti ir labvēlīgas vīnkopībai (Cotea et al., 2006).

Vīnkopības reģiona klimats ir iedalīts sešos mikroklimatos; dominējošais mikroklimats, kas raksturīgs 45 % no kopējās apgabala platības, ir tāds klimats, kas sastopams nogāzēs, kuras vērstas pret dienvidiem, dienvidaustrumiem un rietumiem, kuru slīpums ir 5–20°, kurās ir nodrošināta bagātīga saules gaisma un kuras ir labi pasargātas no aukstajiem ziemeļu un ziemeļaustrumu vējiem. Šajās nogāzēs ir vīnkopības reģionā augstākā temperatūra, kas padara tās ideāli piemērotas vīnogulāju audzēšanai.

Saikne ar ģeogrāfisko apgabalu: sīkāka informācija par produktu

Negāzētie vīni ir pilnmiesīgi vīni ar īpašiem šķirnei tipiskiem ziedu vai augļu aromātiem, kas rodas, pateicoties garajai un sausajai rudens sezonai un šim apgabalam raksturīgās dižciltīgās puves ietekmei. Tiem piemīt citrusaugļu, medus, akācijas ziedu un plūškoka ziedu aromāti, neilgi izturētiem vīniem — vaniļas un mandeļu nianses.

Kvalitatīvam dzirkstošajam vīnam sākumā ir raksturīga reduktīva nianse, un pēc tam tas iegūst citrusaugļu, siena un neuzkrītošas autolizēta rauga nianses. Buķeti veido īpašais zaļu valriekstu kodolu, “bazilika bumbieru”, medus un žuvušu vīnogu aromāts, un tā atgādina dižciltīgo puvi, kas ir tipiska parādība Cotnari reģiona garajos un sausajos rudeņos.

Kvalitatīviem aromātiskajiem dzirkstošajiem vīniem piemīt intensīvi un bagātīgi aromāti ar bazilika, rožu un svaigi pļauta siena niansēm; tiem ir bagātīgas putas un smalki, noturīgi burbuļi; garša ir patīkama, dzīvīga un harmoniska.

Saikne ar ģeogrāfisko apgabalu: cēloniskā mijiedarbība

ACVN “Cotnari” reģionā iegūtie negāzētie vīni atšķiras viens no otra, pateicoties to šķirņu dažādajām īpašībām, no kurām tie tiek ražoti, savukārt šķirņu īpašības ietekmē augsnes un klimatiskie apstākļi.

Cotnari apgabalam raksturīgie garie un sausie rudeņi veicina dižciltīgās puves rašanos, kas vīnus padara pilnmiesīgus un aromātiski daudzveidīgus; atlikumcukurus saturoši vīni, kas iegūti no vīnogām, kuras novāktas, kad tās skārusi dižciltīgā puve, kļūst par dabīgi saldiem vīniem. Šie vīni ir labi piemēroti izturēšanai, jo to spirta saturs bieži pārsniedz 12 tilpuma procentus.

Pateicoties apgabala klimatam, vīnu buķete ir daudzveidīga, ar raksturīgām tropu augļu ziedu niansēm un labu cukuru, spirta un skābuma līdzsvaru.

Gandrīz perfektais līdzsvars starp nokrišņiem, saules gaismu un gruntsūdeņu iztvaikošanu patvērumā, ko rada Coasta Dealul Mare-Hârlău, garajos, sausajos un ļoti saulainajos rudeņos nodrošina tādu šķirņu kā “Grasă de Cotnari” optimālu nogatavošanos, piešķirot vīniem medus šūnu, medus un žuvušu vīnogu aromātus un intensīvu krāsu (izturētiem vīniem — dzintara nokrāsas).

Kvalitatīvi dzirkstošie vīni ir līdzsvaroti vīni ar labi iederīgu skābumu, kas saistāms arī ar to, ka vīni tiek iegūti vistālāk ziemeļos esošajos Moldāvijas vīndārzos. Audzēšanas sezonas vidū audzētās šķirnes, kuras spēj izturēt mērenu salu un sausumu un kurām ir optimāli heliotermālie resursi, var lēni uzkrāt šķirnēm tipiskos aromātus, un tā rezultātā tiek iegūti vīni ar raksturīgām īpašībām.

Šķirnēm tipisko aromātu lēnā uzkrāšanās kvalitatīvos aromātiskajos dzirkstošajos vīnos notiek, pateicoties siltajām un ļoti saulainajām vasarām, kā arī vidējām temperatūras vērtībām septembrī, un tas ļauj ražot vīnus ar bagātīgu buķeti un raksturīgām niansēm.

Kvalitatīvus dzirkstošos vīnus un kvalitatīvus aromātiskos dzirkstošos vīnus iegūst galvenokārt no vietējo šķirņu vīnogām, kurām piemīt aromātiskums un kuras novāc ar rokām, piemēram, “Tămâioasă românească”, “Fetească albă”, Francușă’ un “Busuioacă de Bohotin”, kā arī no starptautiskām šķirnēm, kas pielāgojušās vietējiem Cotnari augsnes un klimatiskajiem apstākļiem; šie vīni atspoguļo apgabala autentiskumu un apgabala tradicionālās vīndarības metodes, kurās integrēti Moldāvijai raksturīgie faktori.

Tomēr tradicionālo stilu papildina mūsdienīgi vīndarības paņēmieni, kuru mērķis ir iespējami pilnīgāk izcelt un parādīt kvalitatīvu dzirkstošo vīnu un kvalitatīvu aromātisko dzirkstošo vīnu augļainumu un svaigumu, ko nodrošina jo īpaši šķirnes ar paaugstinātu aromātiskumu.

Šie vīni ir spilgtās krāsās, ar bagātīgām putām, smalkiem burbuļiem un īpašiem ziedu vai augļu aromātiem.

Dzirkstošajos vīnos ir jūtams labs līdzsvars starp skābumu un cukuru saturu, kas atklāj Cotnari vīndārzu īpašo raksturu un cēlumu. ACVN “Cotnari” apgabals ir Rumānijas vīnkopības apgabals, kuram piemīt savs īpašais raksturs un kurā ir saglabāta Rumānijas šķirņu audzēšanas tradīcija. Tieši šeit ir atrodams tādu Rumānijas veco šķirņu kā “Grasă de Cotnari”, “Tămâioasă românească”, “Fetească albă”, “Francușă”, “Busuioacă de Bohotin” un “Fetească neagră” lielākais īpatsvars.

Vīnos ir jūtamas aromātiskās šķirnes (kas atgādina žāvētas aprikozes, bišu vasku, svaigi pļautu sienu, “bazilika bumbierus”), taču tas lielā mērā ir atkarīgs arī no tā, kā un cik ilgi notiek macerēšana un raudzēšana, kas nodrošina aromātisko vielu ekstrahēšanu no vīnogu mizas.

No vecajām šķirnēm, piemēram, “Frâncușă” un “Busuioacă de Bohotin”, iegūst vērtīgus dzirkstošos vīnus savā veidā — tiem raksturīga salmu dzeltena vai gaiši/spilgti sārta krāsa, ilga un pastāvīga putošana, plūškoka vai akācijas ziedu nianses vai tādu augļu kā “bazilika bumbieru”, zaļu aprikožu, greipfrūtu, citrona mizas un zaļo ābolu nianses un vidēja mineralitāte, kurā dominē augļu nianses.

Agrāk šīs šķirnes tika augstu vērtētas valdnieku galmos un bieži bija atrodamas uz bajāru aristokrātijas greznajiem galdiem. Uz vīniem bija logotips, kurā attēlota Vlădoianu pils, ko 1901. gadā uzcēla bajārs Vlădoianu, kurš bija ne vien Rumānijas Nacionālās bankas vadītājs, bet arī izcils vīnkopis. Laika gaitā šis logotips iedvesmoja uzrakstīt stāstu par Cotnari vīniem.

9. Būtiski papildu nosacījumi

Tirdzniecības nosacījumi

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

kvalitatīvu dzirkstošo vīnu un kvalitatīvu aromātisko dzirkstošo vīnu etiķetēs ietver arī piemērojamajos tiesību aktos paredzētos apzīmējumus, kas norāda cukuru saturu (brut nature, brut, extra brut, extra dry, sec, demi sec).

Saite uz produkta specifikāciju

http://onvpv.ro/sites/default/files/caiet_sarcini_doc_cotnari_modif_cf_notific_797_21.04.2020_no_track_changes.pdf

(1) OV L 347, 20.12.2013., 671. lpp.